Ellen Trane Nørby (V), 2005-05-03:
En helaftensfilm i Imperial eller Scala eller nogle af de andre biografer koster ca. 100 kr.
Når vi går i biografen, i teatret, til koncert, i akvariet, til ballet, til opera, så hiver vi sedler op af lommen eller dankortet op af pungen, og så betaler vi.
Vi sætter ikke spørgsmålstegn ved, om vi får noget for pengene.
Vi er, ja, man kan vel sige kulturelle forbrugere, forbrugere, som ser danske film, går i biografen, lytter til en koncert, ser en ballet, gør det, vi nu mener passer vores kulturelle smag.
Nuvel, somme tider kan vi godt stå bagefter og sige: Var den film egentlig pengene værd?
Men vi fik da en oplevelse, og vi går ikke hen til lugen og siger, at det ikke var værd at betale for.
Også de danske museer mener vi i Venstre er et besøg værd, 15 kr., 30 kr., 50 kr., 70 kr., og vi mener også i Venstre, at vi bliver bestyrket i, at de danske museer har noget at byde på.
Alene i 2002 var de museer, der hører under Kulturministeriet, besøgt af hen ved 10 millioner besøgende.
Omsat til andre tal betyder det også, at hvis man spørger danskerne, har knap 40 pct. af dem været på et dansk museum inden for det seneste år.
10 millioner besøgende mente altså, at et museumsbesøg var pengene værd.
Derfor må det forundre os, at Enhedslisten ikke mener det.
Enhedslistens forslag om at indføre gratis entré på de statsanerkendte danske museer viser åbenbart, at Enhedslisten ikke mener, at de danske museer har noget at byde på, at de danske museer åbenbart skal have gratis adgang, for at de kan tiltrække folk.
Jeg siger igen: 10 millioner besøgende mente åbenbart, at et museumsbesøg var noget værd.
Fra Venstres side er vi meget uenige med Enhedslisten.
Vi mener bestemt, at de danske museer har noget at byde på.
Enhedslisten ønsker at give penge til gratis entré, altså penge ned i forbrugernes lommer.
I Venstre ønsker vi, at det danske kulturbudget bruges til at skabe mere spændende kulturtilbud, flere kulturtilbud, sprudlende udstillinger og en bedre formidling, som tiltrækker flere besøgende.
I Venstre ønsker vi at bidrage til, at museerne har et kulturindhold, som får folk til at være villige til at betale for det, ligesom mange danskere er villige til at betale for at se fodbold, andre for at gå i biografen og andre for at gå i teatret.
Hvis familien Hansen f.eks. tager på udflugt til den jyske vestkyst og vil besøge Museet for Religiøs Kunst, jamen så koster det 50 kr. at komme ind at se samlingerne.
En stroppetur på museerne i København vil til gengæld være gratis.
I Danmark har vi mere end 300 museer eller museumslignende institutioner.
Ønsker Enhedslisten, at de sidste 160 små museer skal skævvrides ved det her forslag?
Og hvor er det Enhedslisten forestiller sig, at de her penge skal komme fra, når de ikke kommer fra forbrugernes lommer? Hvad vi i Venstre synes er værre er, at Enhedslisten fodrer hunden med hundens egen hale.
Entréindtægterne er nemlig de midler, som museerne i dag frit kan administrere, og som de kan bruge til at udvikle deres kultursteder.
Og så må vi ikke glemme, at der er et stort økonomisk incitament for kulturinstitutionerne, når de opkræver en entré, som gør, at det betyder noget, om der kommer 10 eller der kommer 10.000 besøgende på et museum.
Perspektiverne i Enhedslistens forslag er, at museumsgængerne får gratis adgang til en tom skal, fordi museerne ikke længere økonomisk har råd til at prioritere indholdet.
I Venstre mener vi ikke, at pengene skal gå til at finansiere tomme skaller og forbrug.
I Venstre ønsker vi at føre kulturpolitik, som skaber spændende kulturtilbud.
Vi ønsker, at pengene, som er afsat til det her, sikrer bedre formidling, bedre åbningstider, mere interessante udstillinger og dynamiske museer.
På den baggrund kan vi selvfølgelig ikke støtte Enhedslistens forslag.
De fodrer hunden med dens egen hale.
I stedet for at vi skævvrider det danske museumssystem, har vi sagt: Hvordan kan vi bedst bruge de midler, der er på Kulturministeriets område?
Kan vi bedst bruge dem ved at putte dem ned i forbrugernes lommer, eller kan vi bedst bruge dem til at skabe bedre åbningstider, mere spændende formidling, særprægede initiativer, dynamiske museumsinstitutioner?
Vi er nået frem til det sidste, fordi vi mener, at det vil være med til at udvikle vores museumsinstitutioner i Danmark.
Og det, vi kan høre fra museumsmiljøet i Danmark, er jo, at de er enige med regeringen.
De hilser jo velkommen, at vi har ændret det forslag, så det er at gøre et godt forslag bedre.